bluuebunny/crossref_metadata_2025 huggingface dataset:
Χρήση της πίσσας Πάφου (Pistacia terebinthus) ως υπόστρωμα ακινητοποίησης του Lactobacillus casei για την παραγωγή γαλακτοκομικών προϊόντων
Authors: Σχοινά Βασιλική
Published: August 2021

Στο εισαγωγικό μέρος της διδακτορικής διατριβής δίνονται στοιχεία που αφορούν στο γάλα, στα ζυμωμένα γαλακτοκομικά προϊόντα, στα νέα τρόφιμα, στις μεθόδους ακινητοποίησης κυττάρων μικροοργανισμών και στη πίσσα Πάφου (Pistacia terebinthus).Οι κύριοι στόχοι της διατριβής έγκεινται στη παραγωγή ακινητοποιημένου βιοκαταλύτη σε πίσσα Πάφου και στη χρήση του για παραγωγή γαλακτοκομικών προϊόντων. Συγκεκριμένα μελετήθηκε η επίδραση της παρουσίας του ακινητοποιημένου βιοκαταλύτη στα φυσικοχημικά, μικροβιολογικά και οργανοληπτικά χαρακτηριστικά των παραγόμενων προϊόντων. Στο πειραματικό μέρος της διδακτορικής διατριβής αναφέρονται οι μέθοδοι παραγωγής των προϊόντων και οι μέθοδοι και οι αναλυτικές τεχνικές που χρησιμοποιήθηκαν για τη παρακολούθηση αναλυτικών παραμέτρων των γαλακτοκομικών προϊόντων. Διαπιστώθηκε η καταλληλότητα του ακινητοποιημένου βιοκαταλύτη ως προς τη πρόσδοση εξαιρετικών οργανοληπτικών χαρακτηριστικών στα παραγόμενα προϊόντα. Η πίσσα Πάφου, που αποτελεί το υπόστρωμα ακινητοποίησης περιέχει τερπένια, ουσίες που τη καθιστούν υπόστρωμα που αποδίδει ευχάριστο άρωμα όταν προστίθεται σε τρόφιμα. Περιέχει επίσης φαινόλες, που λόγω της αντιμικροβιακής τους δράσης προστατεύουν από αλλοίωση τα παραγόμενα με αυτή προϊόντα.Mελετήθηκε η παραγωγή γιαουρτιών με τη χρήση ελεύθερων και ακινητοποιημένων κυττάρων Lactobacillus casei σε πίσσα Πάφου. Τα υψηλά ποσοστά επιβίωσης των ακινητοποιημένων κυττάρων Lactobacillus casei (>106) προσδίδουν στα γιαούρτια τον χαρακτηρισμό προβιοτικού τροφίμου. Προβιοτικά επίσης χαρακτηρίζονται τα λευκά τυριά άλμης, τα τυριά τυρογάλακτος και τα ροφήματα τυρογάλακτος που παρασκευάστηκαν με χρήση ακινητοποιημένων κυττάρων Lactobacillus casei σε πίσσα Πάφου.Όλα τα παραγόμενα προϊόντα παρουσίασαν καλά φυσικοχημικά και μικροβιολογικά χαρακτηριστικά, με πλήρη απουσία εμφάνισης παθογόνων μικροοργανισμών κατά τη διάρκεια αποθήκευσής τους στους 4°C.
Structural properties and phenomena in low-dimensional III-N compound semiconductors
Authors: Κουκουλά Τριανταφυλλιά
Published: August 2021

Η παρούσα διατριβή αφορά τη διερεύνηση των δομικών ιδιοτήτων και φαινομένων στους σύνθετους ημιαγωγούς νιτριδίων χαμηλών διαστάσεων, με τεχνικές Ηλεκτρονικής Μικροσκοπίας Διέλευσης, όπου βρίσκουν εφαρμογές σε προηγμένα συστήματα οπτοηλεκτρονικής και μικροηλεκτρονικής. Η ανάπτυξη τους όμως σε υποστρώματα με μεγάλη πλεγματική ασυμφωνία έχει ως αποτέλεσμα τον διαχωρισμό των φορέων και την εισαγωγή μεγάλου πλήθους δομικών ατελειών μειώνοντας έτσι την εσωτερική κβαντική απόδοση τους. Η βελτιστοποίηση της απόδοσης των διατάξεων μπορεί να επιτευχθεί με συστήματα χαμηλών διαστάσεων όπως κβαντικών φρεάτων, νανοσυρμάτων και κβαντικών τελειών. Αρχικά μελετήθηκαν τρόποι βελτιστοποίησης των συνθηκών ανάπτυξης λεπτών υμενίων Νιτριδίου του Ινδίου του σε υποστρώματα πυριτίου, ώστε οι αναπτυσσόμενες δομές να περιέχουν χαμηλή πυκνότητα ατελειών δομής. Στη συνέχεια μελετήθηκαν μηχανισμοί πυρηνοποίησης Νιτριδίου του Γαλλίου σε υποστρώματα σαπφείρου και πυριτίου για ανάπτυξη νανοσυρμάτων με βέλτιστα δομικά χαρακτηριστικά και ομοιόμορφη κατανομή. Οι μοναδικές ατέλειες δομής σε αυτά τα μονοδιάστατα συστήματα είναι τα σφάλματα επιστοίβασης, τα οποία εισάγουν πολύτυπα στη δομή των νανοσυρμάτων. Η πειραματική μελέτη τους σε νανοσύρματα νιτριδίου του Ινδίου έδειξε ότι εισέρχονται στην δομή κατά την ανάπτυξη τους λόγω των εφελκυστικών τάσεων και αποτελούν μέθοδος αφηρέμησης των νανοδομών. Η θεωρητική μελέτη των πολυτύπων έδειξε ότι μπορεί να αποτελέσουν μέσο ρύθμισης του ενεργειακού χάσματος και επίτευξης νέων ηλεκτρονικών ιδιοτήτων. Τέλος μελετήθηκαν χαμηλοδιάστατες νανοδομές κβαντικών τελειών Νιτριδίου Γαλλίου Ινδίου μέσα σε μήτρα Νιτριδίου του Γαλλίου αλλά και σε νανοσύρματα Νιτριδίου του Γαλλίου και έγινε συσχετισμός του σχήματος και του ποσοστού Ινδίου με τις οπτικές τους ιδιότητες και τις συνθήκες ανάπτυξης.
Δομικές διεργασίες και εφαρμογές της θεωρίας διάχυσης σε συστήματα πολλαπλής κλίμακας που παρουσιάζουν στοχαστικά φαινόμενα
Authors: Μπάστας Νικόλαος
Published: August 2021

Η διατριβή αποτελείται από δύο μέρη: στο πρώτο, μελετώνται δομικές διεργασίες συναρτήσει της συνδεσιμότητας συστημάτων διαφορετικών μεγεθών και υπολογίζεται η κρίσιμη συμπεριφορά τους (κεφάλαια 2,3 και 4). Στο δεύτερο μέρος, εφαρμόζεται η θεωρία διάχυσης σε διάφορους τύπους συστημάτων και κάτω από διαφορετικούς περιορισμούς (κεφάλαια 5, 6 και 7).Το κεφάλαιο 1 εισάγει τον αναγνωστη στα γενικά χαρακτηριστικά των συστημάτων που πρόκειται να μελετηθούν καθώς και στα βασικά θεωρητικά εργαλεία που θα χρησιμοποιηθούν στους υπολογισμούς.Στο κεφάλαιο 2, μελετάται η εκρηκτική διήθηση θέσης σε τετραγωνικό πλέγμα ώστε να προσδιοριστεί η τάξη της μεταβολής φάσης στο κρίσιμο σημείο. Τα αποτελέσματα δείχνουν ότι πρόκειται για μια συνεχή διεργασία με πολύ μικρό εκθέτη β/ν. Η συνεχής φύση της διεργασίας επιβεβαιώνεται και από την αντιστρεψιμότητά της για άπειρα σε μέγεθος συστήματα.Στο κεφάλαιο 3, αναπτύσσεται μια νέα μέθοδος για την εκτίμηση του κρίσιμου σημείου και των κρίσιμων εκθετών για διεργασίες διήθησης, σε μικρούς πληθυσμούς δεδομένων. Εφαρμόζεται σε ένα υβριδικό σύστημα που παλινδρομεί ανάμεσα στην τυχαία και την εκρηκτική διήθηση δεσμού. Τα αποτελέσματα δείχνουν ότι η μέθοδος δίνει εκτιμήσεις των παραπάνω ποσοτήτων αντίστοιχης ακρίβειας με αποτελέσματα από πολύ μεγάλους πληθυσμούς δεδομένων.Στο κεφάλαιο 4, η εκρηκτική διήθηση δεσμού επεκτείνεται σε πολλαπλά συστήματα, επιδεικνύοντας μία ομαλή συμπεριφορά σε σύγκριση με την απότομη των απομονωμένων συστημάτων. Επιπλέον, με αύξηση του αριθμού των επιπέδων, φαίνεται πως η διεργασία τείνει να γίνει ισοδύναμη με την τυχαία διήθηση.Στο κεφάλαιο 5, μελετάται σε δίκτυα ένα μοντέλο προτεραιοτήτων δύο τύπων σωματιδίων και αναπτύσσεται μία στρατηγική για την αποφυγή των κόμβων υψηλής συνδεσιμότητας, που οδηγεί στην βελτίωση της κινητικότητας των σωματιδίων χαμηλής προτεραιότητας. Επιπλέον, εξετάζεται η περίπτωση που κάθε κόμβος μπορεί να δεχθεί ένα περιορισμένο φορτίο, εμφανίζοντας σημαντική βελτίωση για την κινητικότητα των σωματιδίων χαμηλής προτεραιότητας σε σύγκριση με την περίπτωση που δεν υφίσταται αυτός ο περιορισμός.Στο κεφάλαιο 6, εφαρμόζεται η θεωρία της διάχυσης σε ένα διασυνδεδεμένο σύστημα δύο επιπέδων και ερευνάται η ταχύτητα μίξης. Αναδεικνύεται ότι η ταχύτητα αυτή αυξάνεται με την αύξηση της πυκνότητας διασυνδέσεων και της ομοιογένειας των διασυνδεόμενων συστημάτων.Τέλος, στο κεφάλαιο 7, εφαρμόζονται διεργασίες διάχυσης σε πολλαπλά συστήματα για να ερευνηθεί η ύπαρξη απότομης δομικής μεταβολής σε αυτά και η δυνατότητα παρατήρησής της μέσω κατάλληλων χαρακτηριστικών χρόνων. Τα αποτελέσματα υποδεικνύουν μία συνεχή συμπεριφορά συναρτήσει του βάρους διασύνδεσης p. Η ίδια συμπεριφορά αντανακλάται και στο μέσο μήκος ελάχιστης διαδρομής. Συνεπώς, δεν υπάρχουν στοιχεία που να συνηγορούν σε μία απότομη δομική μεταβολή για αυτά τα συστήματα για κάποια τιμή της παραμέτρου p.
Πρόσωπο και κοινωνία στη θεολογία του Π. Δημητρίου Στανιλοάε
Authors: Νεάκσου Σορίν Βασίλε
Published: August 2021

O σκοπός της παρούσας πραγματείας είναι η προβολή της κύριας θεολογικής ιδέας και του κεντρικού θεολογικού μηνύματος των κειμένων του π. Δημητρίου Στανιλοάε. Όλη η θεολογική του παρακαταθήκη, καθώς ο ίδιος ομολογεί, σχετίζεται με το δίπτυχο – πρόσωπο και κοινωνία. Εξάλλου, αυτή είναι η θεολογική μαρτυρία, την οποία ο π. Στανιλοάε ήθελε να περάσει στον σύγχρονο άνθρωπο. Επομένως, η παρούσα διατριβή προσπαθεί σε γενικές γραμμές να προτάξει την θεολογική σκέψη του π. Στανιλοάε περί του προσώπου. Πιστεύουμε ότι μια τέτοια έρευνα θα μπορούσε να συμβάλει στη σωστή αντίληψη της ανθρωπολογικής αξίας του ανθρώπου και να συντελέσει στον πνευματικό αναπροσανατολισμό του.
Προτάσεις για τη διατύπωση ενός ενιαίου ηθικού και νομικού υποβάθρου για τη διεξαγωγή της ιατρικής έρευνας με βάση το ελληνικό και αγγλοσαξονικό μοντέλο
Authors: Αθανασάκη Ροζαλή
Published: August 2021

Η πρόοδος στην τεχνολογία έχει επηρεάσει την κλινική έρευνα δημιουργώντας νέα ηθικά διλήμματα τα οποία δεν εχουν αντιμετωπισθεί από πολλά νομικά συστήματα συμπεριλαμβανομένου και του ελληνικού. Οι στόχοι αυτής της διατριβής είναι αφενός να εντοπίσει και να αξιολογήσει αυτά τα ηθικά ζητήματα και να κρίνει την αντιμετώπιση τους από την αγγλοσαξονική (Ηνωμένο Βασίλειο, την Αυστραλία, τον Καναδά, κλπ..) και την ελληνική πλευρά και αφ'ετέρου να εξετάσει αν νομικές λύσεις για την ιατρική έρευνα που βασίζονται σε αγγλοσαξονικές ηθικές μπορούν να εφαρμοστούν στο ελληνικό δίκαιο. Το αποτέλεσμα είναι ένα σύνολο από δέκα προτάσεις που εφαρμόζονται ήδη στην Ευρώπη και προσαρμόστηκαν με την ελληνική έννοια της ιατρικής ηθικής.
Επιτύμβια πρόστιμα και κατάρες στον αρχαιοελληνικό κόσμο
Authors: Λεμπιδάκη Καλλιόπη
Published: August 2021

Η διατριβή εξετάζει τις επιτύμβιες επιγραφές σε ελληνική και λατινική γλώσσα από τις ρωμαϊκές επαρχίες της Μακεδονίας, της Θράκης και της Αχαΐας, στις οποίες ορίζονται χρηματικά πρόστιμα σε περίπτωση παραβίασης ενός τάφου. Αυτές οι επιγραφές συγκροτούν μια διακριτή ομάδα κειμένων με τυποποιημένη δομή στα οποία απαντούν όροι από το νομικό λεξιλόγιο. Τα πρόστιμα εμφανίζουν σε όλες τις περιπτώσεις ένα κοινό χαρακτηριστικό, να διασφαλίσουν τα ορισθέντα από τον ιδρυτή του τάφου. Στη διατριβή μελετάται η γεωγραφική και χρονολογική διασπορά των επιγραφικών κειμένων, αλλά και η ορολογία για τα ταφικά μνημεία που εμφανίζει ποικιλία, όπως είναι αναμενόμενο για κείμενα με μεγάλη γεωγραφική και χρονολογική διασπορά. Εντοπίζονται, ωστόσο, τοπικές ιδιαιτερότητες που υποδηλώνουν επαφές ανάμεσα στη Μακεδονία και τη Θράκη και στη Μικρά Ασία. Η εξέταση των προσώπων που μνημονεύονται στις επιγραφές κατέδειξε την πολυδιάστατη νομική πραγματικότητα των παραβάσεων που καταδεικνύει το έμπρακτο και συνεχές ενδιαφέρον για την προστασία του τάφου και κυρίως για τη διασφάλιση της προσωπικής βούλησης του ιδρυτή σχετικά με τη διάθεση του ταφικού μνημείου. Τα επιτύμβια χρηματικά πρόστιμα είναι διαφορετικών ειδών, σύμφωνα με τους διαφορετικούς όρους ίδρυσης του τάφου και τις κατά τόπους διαφορετικές νομικές διαδικασίες, ενώ τα χρηματικά ποσά συμβαδίζουν με τις σύγχρονές τους οικονομικές εξελίξεις. Οι επιτύμβιες επιγραφές με πρόστιμα μάλλον προέκυψαν από την ανάγκη να ικανοποιηθούν οι αντιλήψεις για τον θάνατο και τις ταφικές πρακτικές που αφορούσαν το γένος και τη διάθεση των τάφων.
Η φωτιά και το φως
Authors: Ποττάκης Νικόλας
Published: August 2021

Η διατριβή αναλύει το ρόλο της φωτιάς και του φωτός: 1ον: Στο μύθο. Αναφέρεται στους μύθους της φωτιάς (Προμηθέα, Λερναίας Ύδρας, Φοίνικα), τη διαφορά μύθου-λόγου, και τη συσχέτιση του φωτός με τη ζωή, το θάνατο και τον έρωτα. [ Το σώμα του ζωντανού ζεστό, του νεκρού κρύο. Ο έρωτας φλογίζει ].2ον: Στην εποχή του 1ου Διαφωτισμού, κατά τους Ορφικούς, από το κοσμικό αυγό ξεπηδάει ο Φάνης ή Έρως, θεός του φωτός. Ο άνθρωπος, μείγμα γης και αίματος (των Τιτάνων) ενσωματώνει το κακό και χρειάζεται εξαγνισμό με τελετές φωτός. Στους Πυθαγόρειους η φωτιά είναι η πρώτη από τις 10 αρχές, και το πρώτο από τα στοιχεία της δημιουργίας. Πιστεύουν στην "κεντρική φωτιά". Ο Εμπεδοκλής συνδέει τη φωτιά και το φως με τη γνώση ("σκοτόεσσα δόξα"). Ο Παρμενίδης περιγράφει το ταξίδι από τη "δόξα" (σκότος) στην αλήθεια (φως) με το άρμα του Ήλιου. Ο Ηράκλειτος εισάγει στη φιλοσοφία το Λόγο ως πυρ. Αναλύονται οι αρχές της ροής, της μεταβολής, της εναντιοδρομίας, της ισορροπίας των αντιθέτων, της έριδας, της αρμονίας. 3ον: Στην κλασσική φιλοσοφία: Στην Πολιτεία του Πλάτωνα αναλύονται οι εικόνες του ήλιου, της διηρημένης γραμμής και της σπηλιάς, και τα ζητήματα "είναι και φαίνεσθαι", "άνω-κάτω" (η κίνηση, ως χαρακτηριστικό της ψυχής), η παιδεία, ως "περιαγωγή" και "άνοδος" από τη σκιά της φωτιάς του σπηλαίου στο φως του ήλιου (του αγαθού). Στον Τίμαιο διακρίνεται η φωτιά που δεν καίει αλλά φωτίζει και επιτρέπει την όραση. Στην 7η Επιστολή και το Συμπόσιο η φωτιά (γνώση ενορατική) που αναδύεται εξαίφνης. Στον Αριστοτέλη η φωτιά είναι φως στην ψυχή. Η ψυχή χρησιμοποιεί νοητικές εικόνες ("φαντάσματα"). Για τη νόηση ("Ουδέποτε νοεί άνευ φαντάσματος η ψυχή"), την επιθυμία ("Ορεκτικόν ουκ άνευ φαντασίας"), την επιλογή της πράξης ("εκ πλειόνων φαντασμάτων επιλέγει πότερον πράξει"). Αναλύεται η λειτουργία της φαντασίας (αναπαραστατική και δημιουργική) και το σχήμα της δοκιμής της πράξης στη σκέψη, που υιοθέτησαν Φρόυντ και νευροψυχολογία.4ον: Στους αγώνες (Ολυμπιακούς ή τοπικούς, αθλητικούς, θεάτρου, λόγου, μουσικής), τις τελετές, λαμπαδηδρομίες και γιορτές. Καθαρτικές σε πόλεις και δάση, με χορούς, τραγούδια, αναμμένους πυρσούς (με Μαινάδες, Βάκχες, Κορύβαντες, Κάβηρους). Γιορτές "μετάβασης" (γέννησης, γάμου, θανάτου). Γιορτές έρωτα και γονιμοποίησης (βροχής, σποράς, βλάστησης)5ον: Στη συμβολική του φωτός: Φωτιά και φως χρησιμοποιήθηκαν ως σύμβολα θεών, ζωής, αλήθειας, ομορφιάς, ελπίδας, χαράς, κάθαρσης, έριδας, οργής, αγάπης, ελευθερίας. Και η διατριβή τεκμηριώνει τις θέσεις της, με αναφορές στο μύθο, την καθημερινή ζωή και την αρχαία τραγωδία. Ο επίλογος επικεντρώνεται στο φως του νου, που εμφανίζεται στις απεικονιστικές μεθόδους με μορφή ηλεκτρομαγνητικών σπινθήρων, μυστηριωδώς ομοιότυπων στη μορφή, ανεξάρτητα από την πηγή τους (τη λογική, τη φαντασία, το συναίσθημα) και στις ελπίδες που ανοίγει η χρήση του (και των νευρωνικών καθρεπτών) για την απόκτηση κοινωνικής συνείδησης και συναισθημάτων αλτρουισμού, αλληλεγγύης και εναίσθησης.
Σύνθεση, χαρακτηρισμός κα μελέτη άμορφων και κρυσταλλικών τροποποιημένων προσροφητικών με βάση φωσφορικές ενώσεις του τιτανίου για την δέσμευση βαρέων μετάλλων και ραδιονουκλιδίων από υδατικά διαλύματα
Authors: Καπνιστή Μαρία
Published: August 2021

Μια από τις βασικές διεργασίες απομάκρυνσης των ρυπογόνων ουσιών από το υδάτινο οικοσύστημα είναι η προσρόφησή τους σε προσροφητικά υλικά, η οποία θεωρείται ότι είναι μία αποτελεσματική και οικονομική μέθοδος με δυνατότητες απομάκρυνσης, ανάκτησης και ανακύκλωσης των ουσιών αυτών από τα υδατικά τους διαλύματα. Στην παρούσα διατριβή έγινε σύνθεση πέντε ανόργανων ενώσεων του φωσφορικού τιτανίου με δύο διαφορετικές μεθόδους παρασκευής και διαφορετική αναλογία Ti : P με σκοπό τη δημιουργία ενώσεων με αυξημένες προσροφητικές ιδιότητες. Η πρώτη μέθοδος βασίστηκε σε υγροχημική μέθοδο, με απευθείας ανάμιξη αιθανολικού διαλύματος TiCl4 και ενός φωσφορικού άλατος. Παρασκευάστηκαν τρεις ενώσεις, οι οποίες αναφέρονται χάριν συντομίας ως TiP1, TiP2 και TiP3. Η δεύτερη σύνθεση έγινε με θέρμανση στερεού μίγματος στερεού TiO2 και όξινου φωσφορικού αμμωνίου. Παρασκευάστηκαν δύο ενώσεις, που αναφέρονται ως TiPnew1 και TiPnew2. Τα υλικά χαρακτηρίστηκαν με διάφορες τεχνικές, όπως φασματοσκοπία υπερύθρου (FTIR), φασματοσκοπία Raman, ηλεκτρονική μικροσκοπία σάρωσης (SEM) και περίθλαση ακτίνων Χ κόνεως (XRD). Μετρήθηκε η ολική επιφάνεια, χρησιμοποιώντας την εξίσωση BET και το πορώδες με τη μέθοδο προσρόφησης N2 και υπολογίστηκε η τιμή pH μηδενικού φορτίου (pHpzc) με τη μέτρηση ζ-δυναμικού. Ο χαρακτηρισμός των υλικών συνέβαλε στη συσχέτιση της δομής τους με την προσροφητική τους συμπεριφορά. Τα υλικά μελετήθηκαν ως προς την προσροφητική τους ικανότητα για τα ιόντα Cs+, Ba2+, Eu3+, Pb2+ και UO22+. Η συνολική αποτίμηση της προσροφητικής ικανότητας των νέων προσροφητικών υλικών προέκυψε από τις μελέτες της κινητικής, της ισορροπίας και της θερμοδυναμικής της απομάκρυνσης των ιόντων από υδατικά διαλύματα. Το υλικό TiP3 αποδείχτηκε αποτελεσματικότερο για την απομάκρυνση των μελετούμενων μεταλλικών ιόντων και επιλέχθηκε για περαιτέρω μελέτη. Εξετάστηκε η επίδραση παραγόντων, όπως η αρχική συγκέντρωση, η ποσότητα του προσροφητικού μέσου, η θερμοκρασία, το pH και η ιοντική ισχύς των διαλυμάτων στην προσροφητική ικανότητα του υλικού. Η μαθηματική προσομοίωση των αποτελεσμάτων της προσρόφησης πραγματοποιήθηκε με την προσαρμογή τους σε μοντέλα, όπως οι εξισώσεις ψευδο-πρώτης τάξης (Lagergren), ψευδο-δεύτερης τάξης (Elovich), το μοντέλο ενδο-σωματιδιακής διάχυσης (intra-particle diffusion) για την κινητική καθώς επίσης και των μοντέλων Langmuir, Freundlich και Temkin για την ισορροπία. Για την αξιολόγηση της επάρκειας των μαθηματικών μοντέλων υπολογίστηκε ο συντελεστής προσαρμοστικότητας, R2. Η ασφαλής διάθεση και περιβαλλοντική συμβατότητα του υλικού μετά την προσρόφηση των μεταλλικών ιόντων εξετάστηκε με την μέθοδο TCLP (Toxicity Characteristic Leaching Procedure) σύμφωνα με τις προδιαγραφές της EPA (U.S. Environmental Protection Agency). Η εκρόφηση/ανάκτηση των προσροφημένων μεταλλικών ιόντων από τα προσροφητικά υλικά πραγματοποιήθηκε με τη χρήση διαλυμάτων HCl και HNO3.
Μεθοδολογίες και εργαλεία διαχείρισης πόρων και παραμετροποίησης εφαρμογών κατά το χρόνο εκτέλεσης σε πολυπύρηνες ενσωματωμένες πλατφόρμες
Authors: Αναγνωστόπουλος Ηρακλής
Published: August 2021

Στην παρούσα διδακτορική διατριβή, παρουσιάζουμε (i) μεθολογίες επιτάχυνσης καιπαραμετροποίησης της διαχείρισης μνήμης σε επίπεδο middleware για την εφαρμογήπροσαρμοσμένων Δυναμικών Διαχειριστών Μνήμης (ΔΔΜ) και (ii) μεθοδολογίες κατανεμημένηςδιαχείρισης πόρων σε πολυπύρηνες ενσωματωμένες πλατφόρμες. Αρχικά, η παραμετροποίησηεπιτυγχάνεται με την εφαρμογή προσαρμοσμένων ΔΔΜ σε μικροκώδικα (microcode). Επιπλέον, ηδιαχείριση των πόρων της πλατφόρμας κατά τη φάση εκτέλεσης επιτυγχάνεται με τα προτεινόμεναμεθοδολογικά πλαίσια με την χρήση πολλών πυρήνων σε διαφορετικούς ρόλους και την ανάπτυξηεπικοινωνιακών πλαισίων για τη μείωση του συνολικού φορτίου στο ολοκληρωμένο. Οι προτεινόμενεςμεθοδoλογίες έδειξαν ότι η προσέγγιση σε μικροκώδικα αποτελεί μια καλή εναλλακτική λύση για ναξεπεραστεί το δίλημμα απόδοσης και ευελιξίας, προσφέροντας μια προγραμματιζόμενη και ευέλικτηλύση για την επιτάχυνση μεγάλου φάσματος εφαρμογών. Eπιπλέον, προσφέρουν ευελιξία στο θέματης κατανεμημένης απεικόνισης των εφαρμογών στη φάση εκτέλεσης καθώς βασίζονται στο γεγονόςότι μπορούν να πετύχουν διαφορετικά επίπεδα αξιοποίησης των πόρων της πλατφόρμας ανάλογα μετις ανάγκες των εφαρμογών και χωρίς να υπάρχει κάποιο κεντρικό σημείο αποτυχίας. Όσον αφορά τιςυπηρεσίες διαχείρισης μνήμης σε επίπεδο μικροκώδικα, τα πειραματικά αποτελέσματα δείχνουν ότι τοκέρδος της προτεινόμενης προσέγγισης, για το σχεδιασμό εξατομικευμένων ΔΔΜ, ήταν περίπου 7xμεγαλύτερο με μια μικρή αύξηση, της τάξεως του 14%, στην καταναλισκόμενη ισχύ. Το πλαίσιο για τηναπεικόνιση εφαρμογών στη φάση εκτέλεσης προσαρμόζεται στις ανάγκες και στους περιορισμούς τωνεφαρμογών και παράγει κατά μέσο όρο 21% και 10% καλύτερο κόστος επικοινωνίας για ομογενείς καιετερογενείς πλατφόρμες αντίστοιχα. Τέλος, όσον αφορά τις πράλληλες εφαρμογές το προτεινόμενοπλαίσιο έχει κατά μέσο όρο 70% λιγότερα μηνύματα, 64% μικρότερο μέγεθος μηνυμάτων και 20%κέρδος στην επιτάχυνση των εφαρμογών.
Η ποιότητα της σχέσης γονιού-παιδιού και η χρήση των μέσων επικοινωνίας
Authors: Σπετσιώτου Αικατερίνη
Published: August 2021

Η παρούσα έρευνα εστιάζει στον τρόπο με τον οποίο η ποιότητα της σχέσης γονιού παιδιού εμπλέκεται με τη χρήση των μέσων στο πλαίσιο της οικογένειας και τα κίνητρα χρήσης των μέσων από τα παιδιά. Η ποιότητα σχέσης γονιού- παιδιού συγκροτείται από τρεις βασικές παραμέτρους, τη Στάση, που σχετίζεται με τη συμπεριφορά του γονιού και το πώς αντιμετωπίζει το ρόλο του, την Εμπλοκή, δηλαδή την παρουσία του στην καθημερινότητα του παιδιού και την Πειθαρχία, που σχετίζεται με τη θέσπιση ορίων και την αυτονομία που παραχωρεί ο γονιός. Η χρήση των μέσων καταλαμβάνει πολύ χρόνο στην καθημερινότητα των μελών της οικογένειας και σχετίζεται με την εσωτερική γεωγραφία της αλλά και το κανονιστικό σύστημα της οικογένειας. Τα παιδιά είναι ικανότατοι χρήστες των μέσων και αποτελούν ενεργό κοινό, σύμφωνα με την προσέγγιση των χρήσεων και ικανοποιήσεων, που αναζητά να εξυπηρετήσει συγκεκριμένες ανάγκες-κίνητρα. Διερευνάται πώς σχετίζεται η ποιότητα της σχέσης γονιού-παιδιού με τα κίνητρα χρήσης των μέσων από τα παιδιά και τη χρήση και θέση των μέσων στο πλαίσιο της οικογένειας, σύμφωνα με τις εκτιμήσεις των γονιών και τις αναφορές των παιδιών. Στην έρευνα συμμετείχαν 276 μαθητές και 237 γονείς από Δημοτικά του Δήμου Αθηναίων. Οι μετρήσεις περιλαμβάνουν για τους μαθητές τα κίνητρα χρήσης της τηλεόρασης και του υπολογιστή/διαδικτύου, τα πιο διαδεδομένα μέσα στις ηλικίες 9-12. Για τη μέτρηση, των κινήτρων χρήσης των μέσων από τα παιδιά επιλέχθηκε η κλίμακα κινήτρων χρήσης της τηλεόρασης, καθώς μετρά τόσο τελετουργικά όσο και λειτουργικά κίνητρα. Για τη μέτρηση της ποιότητας της σχέσης γονιού – παιδιού χρησιμοποιήθηκε η σταθμισμένη κλίμακα Parent Child Relationship Inventory (PCRI), η οποία αξιολογεί τις στάσεις των γονέων απέναντι στο ρόλο τους και απέναντι στα παιδιά τους. Βρέθηκε ότι για την παράμετρο της Στάσης, ακόμα και όταν αυτή είναι θετική, σχετίζεται με τα κίνητρα της συντροφιάς και της απόδρασης, και χρειάζεται η φυσική παρουσία του γονιού ώστε το παιδί να μη βιώνει συναισθήματα μοναξιάς. Επίσης, η καλή επικοινωνία με το γονιό όταν συνδέεται με κοινή χρήση των μέσων, οδηγεί το παιδί στην ανάγκη να αναπαράξει αυτή την εμπειρία και να χρησιμοποήσει και μόνο του τα μέσα με κίνητρο τη χαλάρωση. Για την παράμετρο της Εμπλοκής, η διαρκής παρουσία του γονιού, ίσως, είναι πιεστική για το παιδί και καταφεύγει στα μέσα για να αποδράσει και να αναζητήσει ανεξαρτησία. Από την άλλη πλευρά, η κοινή χρήση της τηλεόρασης και του υπολογιστή/διαδικτύου, επιβεβαιώνει την κεντρικότητα των μέσων στο πλαίσιο της οικογένειας και ενισχύει τη χρήση από την πλευρά των παιδιών ως ένα μαθημένο επικοινωνιακό σχήμα. Τέλος, η αυστηρή πειθαρχία που επιβάλλεται από την πλευρά των γονιών, φαίνεται ότι πυροδοτεί πολλά από τα κίνητρα χρήσης των μέσων, υπογραμμίζοντας ότι χρειάζεται να παραχωρείται στο παιδί αυτονομία ανάλογη με την ηλικία του, ώστε να μπορεί να αυτορρυθμιστεί σε σχέση με τη χρήση των μέσων.
Οξέα στεφανιαία σύνδρομα, σακχαρώδης διαβήτης και αρτηριακή σκλήρυνση
Authors: Λεβισιανού Δημήτριος
Published: August 2021

Σκοπός της μελέτης: Η διερεύνηση της προγνωστικής αξίας της αρτηριακήςσκληρίας (ΑΣ), για την μακροπρόθεσμη επανεμφάνιση καρδιαγγειακού επεισοδίου σεασθενείς που πάσχουν από σακχαρώδη διαβήτη τύπου 2 και εμφάνισαν οξύστεφανιαίο σύνδρομο για πρώτη φορά.Ασθενείς – μέθοδος: Σ’ αυτή τη προοπτική μελέτη παρατήρησης συμμετείχαν 119ασθενείς με σακχαρώδη διαβήτη τύπου 2, χωρίς ιστορικό στεφανιαίας νόσου, πουεμφάνισαν οξύ έμφραγμα του μυοκαρδίου με ανάσπαση του ST διαστήματος στοηλεκτροκαρδιογράφημα. Καταγράφηκε το ιατρικό ιστορικό, τα ανθρωπομετρικάχαρακτηριστικά, στοιχεία για το κάπνισμα, η γλυκοζυλιωμένη αιμοσφαιρίνη, τολιπιδαιμικό προφίλ, τα επίπεδα της τροπονίνης Ι, και το κλάσμα εξώθησης τηςαριστεράς κοιλίας (ΚΕΑΚ) υπερηχογραφικά. Επιπρόσθετα, μετρήθηκε η καρωτιδο-μηριαία ταχύτητα μετάδοσης του σφυγμικού κύματος (κμ-ΤΜΣΚ) ένα μήνα μετά τηνέξοδο των ασθενών από το νοσοκομείο. Όλοι οι ασθενείς παρακολουθήθηκαν για 36μήνες ή έως την εμφάνιση καταληκτικού σημείου. Ως καταληκτικά σημεία ορίσθηκανο θάνατος από καρδιαγγειακό επεισόδιο, η εμφάνιση οξέως στεφανιαίου επεισοδίου,η νοσηλεία για επαναγγείωση και η οξεία καρδιακή ανεπάρκεια. Για την ανάλυση τωναποτελεσμάτων οι ασθενείς χωρίσθηκαν σε 2 ομάδες με βάση την κμ-ΤΜΣΚχρησιμοποιώντας ως σημείο αναφοράς την αποδεκτή από τη διεθνή βιβλιογραφίατιμή των 12 μέτρων/δευτερόλεπτο (μ/δ).Αποτελέσματα: Συνολικά 34 ασθενείς εμφάνισαν καρδιαγγειακό επεισόδιου κατά τηδιάρκεια της παρακολούθησης. Στην ανάλυση Kaplan-Meier, οι ασθενείς με κμ-ΤΜΣΚ> 12 μ/δ είχαν μέση τιμή χρόνου έως την επανεμφάνιση καταληκτικού σημείου 353 ±43 ημέρες έναντι των 505 ± 115 ημερών των ασθενών με κμ-ΤΜΣΚ < 12 μ/δ (logrank = 0.0252). Στην πολυπαραγοντική ανάλυση οι ανεξάρτητοι παράγοντες πουσυσχετίστηκαν με το ενδεχόμενο επανεμφάνισης καρδιαγγειακού επεισοδίου ήταν ηηλικία (66.53 6.87 έναντι 61.54 ± 10.77 έτη, p = 0.015), το ΚΕΑΚ (41.66 ± 8.21έναντι 47.58 ± 8.11, p = 0.001), και η κμ-ΤΜΣΚ (13.94 ± 2.91 έναντι 12.35 ± 2.77 μ/δ,p=0.008)Συμπέρασμα: Η μέτρηση της κμ-ΤΜΣΚ σε ασθενείς με σακχαρώδη διαβήτη τύπου 2μετά από οξύ έμφραγμα του μυοκαρδίου με ανάσπαση του ST συνεισφέρει στηναναγνώριση ατόμων με μεγαλύτερο κίνδυνο για νέο καρδιαγγειακό επεισόδιου εντός3 ετών και ενδέχεται να αποβεί χρήσιμη στην αναγνώριση ατόμων που θαωφελούταν από εντατικότερες θεραπευτικές παρεμβάσεις.
Η χρονική και αποψιακή μορφολογία στη διδασκαλία της ελληνικής και της κορεατικής ως ξένων γλωσσών
Authors: Kim Hyejin
Published: August 2021

Ένας λόγος που η κατάκτηση της χρονο-αποψιακής μοφολογίας επέχει μια σημαίνουσα θέση στη διδασκαλία ξενών γλωσσών είναι ότι κάθε γλώσσα έχει τον δικό της τρόπο να διατυπώνει τη χρονικότητα. Έχει υποστηριχθεί από πολλούς ερευνητές ότι η ανάπτυξη της χρονο-αποψιακής μορφολογίας ακολουθεί ένα καθολικό πρότυπο και το λεξικό ποιόν ενεργείας διαδραματίζει σημαντικό ρόλο στην εκμάθηση ξένων γλωσσών. Η παρούσα διατριβή βασίζεται στην υπόθεση λεξικού ποιού ενεργείας(Andersen & Shirai 1994) στην οποία υποστίριζει ότι η παρελθοντική μορφολογία της συνοπτικής άποψης αναπτύσσεται από τις επιτεύξεις και τα συμβάντα προς τις δραστηριότητες και τις καταστάσεις. Καθώς επίσης στις γλώσσες που διαθέτουν διάκριση συνοπτικής και μη συνοπτικής, η συνοπτική προηγείται της μη συνοπτικής.Η παρούσα διατριβή παρουσιάζει τα δεδομένα από τις 2 μελέτες (Cloze task και αφηγηματικός λόγος σε γραπτή μορφή) προκειμένου να ερευνήσουμε το πώς πραγματοποιείται η κατάκτηση του παρελθοντικού χρόνου στην Ελληνική και στην Κορεατική. Σε γενικές γραμμές, τα δεδομένα των μαθητών αποδεικνύουν τις απόψεις της υπόθεσης. Στον αφηγηματικό λόγο εμφανίζονται πιο έντονα η ατομική καθώς και η ομαδική διαφορά. Παρατηρήθηκαν επίσης αρκετά σημεία που μας προτρέπουν σε περαιτέρω διερεύνηση της ΚΓ2 Ελληνικής και Κορεατικής.
Η επίδραση της άσκησης στους αιματολογικούς παράγοντες που επηρεάζουν την αγγειακή αναδόμηση σε άτομα με κάκωση νωτιαίου μυελού
Authors: Βασιλειάδης Άγγελος
Published: August 2021

Σκοπός της παρούσας έρευνας ήταν να διερευνήσει την επίδραση της αερόβιας άσκησης στις συγκεντρώσεις του VEGF, του sVEGFr-1, του sVEGFr-2, της MMP-2, της MMP-9 και της ενδοστατίνης σε άτομα με κάκωση νωτιαίου μυελού (ΚΝΜ) και σε αρτιμελή άτομα. Οκτώ (8) άτομα με ΚΝΜ (ηλικίας 34.3 ±12.2) στη θωρακική μοίρα (Θ6-Θ12, ASIA A) και 8 αρτιμελή άτομα (ηλικίας 31.3 ±7.8) υποβλήθηκαν σε δοκιμασία προσδιορισμού της VO2max και εκτέλεσαν σε χειροεργόμετρο αερόβια άσκηση διάρκειας 30 λεπτών στο 60% της μέγιστης επιβάρυνσης. Πριν από την έναρξη του πρωτοκόλλου άσκησης, αμέσως μετά το τέλος αυτής και στο 90ο και 180ο λεπτό μετά το τέλος της άσκησης πραγματοποιήθηκαν λήψεις δειγμάτων αίματος (5ml) για τον προσδιορισμό των συγκεντρώσεων των αγγειογενετικών βιομορίων (VEGF, sVEGRr-1, sVEGFr-2, MMP-2, MMP-9, endostatin). Τα αποτελέσματα έδειξαν ότι τα αρχικά επίπεδα ηρεμίας των αγγειογενετικών βιομορίων δε διέφεραν στατιστικά σημαντικά μεταξύ των ατόμων με ΚΝΜ και των αρτιμελών ατόμων. Η άσκηση σε χειροεργόμετρο προκάλεσε στατιστικά σημαντική αύξηση στις συγκεντρώσεις πλάσματος όλων των αγγειογενετικών βιομορίων και στις δύο ομάδες (P < 0.001-0.01). Το μέγεθος της αύξησης που παρατηρήθηκε αμέσως μετά το τέλος της αερόβιας άσκησης αλλά και στο 90ο και 180ο λεπτό μετά το τέλος της άσκησης ήταν παρόμοιο τόσο στα άτομα με ΚΝΜ όσο και στα αρτιμελή άτομα. Συμπερασματικά, τα επίπεδα ηρεμίας των αγγειογενετικών βιομορίων στο πλάσμα είναι παρόμοια με αυτά των αρτιμελών ατόμων και συνεπώς η χρήση τους ως βιοδείκτες των αγγειακών και μυϊκών ανωμαλιών στα άτομα με ΚΝΜ δεν υποστηρίζεται. Η αερόβια άσκηση σε χειροεργόμερο (30 λεπτά στο 60% της μέγιστης επιβάρυνσης) είναι επαρκής για να προκαλέσει ανταπόκριση και αύξηση των κυκλοφορούντων επιπέδων των αγγειογενετικών βιομορίων στα άτομα με ΚΝΜ.
Παθοφυσιολογία του θυρεοειδούς
Authors: Σαββίδης Χρήστος
Published: August 2021

Στο διαφοροποιημένο καρκίνωμα του θυρεοειδούς η εξωθυρεοειδική επέκταση και η μετάσταση είναι υπεύθυνες για τους περισσότερους θανάτους που σχετίζονται με αυτό. Η πρωτεΐνη KiSS1 και ο υποδοχέας της (KiSS1R) σχηματίζουν ένα σύστημα το οποίο προάγει την καταστολή της μετάστασης σε διάφορες μορφές καρκίνου. Προκειμένου να μελετηθεί η σχέση της σηματοδότησης KiSS1/ KiSS1R με την εξέλιξη του όγκου του διαφοροποιημένου καρκινώματος του θυρεοειδούς, διερευνήθηκε η ανοσοϊστοχημική έκφραση της KiSS1 και του KiSS1R σε καρκινικούς ιστούς. Τριάντα τρεις ασθενείς που διαγνώσθηκαν με διαφοροποιημένο καρκίνωμα του θυρεοειδούς συμπεριελήφθησαν στη μελέτη. Η ηλικία των ασθενών κυμάνθηκε από 16 έως 80 έτη. Εκτιμήθηκε η ανοσοϊστοχημική κυτταροπλασματική έκφραση της KiSS1 και η κυτταροπλασματική/ μεμβανική έκφραση του KiSS1R στους θυρεοειδικούς καρκινικούς ιστούς χρησιμοποιώντας τα πολυκλωνικά αντισώματα KiSS1 (FL-145) και anti- GPR54 αντίστοιχα. Η έκφραση της KiSS1 ήταν σημαντικά υψηλότερη σε όγκους με εξωθυρεοειδική διήθηση (p= 0.012) και προχωρημένο στάδιο (Stage ≥ III) συγκρινόμενη με τους θυρεοειδικούς καρκίνους που βρίσκονται σε πρώιμο στάδιο (Stage ≤II) (p=0.002). Η έκφραση του KISS1R έδειξε μία στατιστικά σημαντική, μέτρια αρνητική συσχέτιση με το μέγεθος του όγκου (r= -0.463, p= 0.02). Τα αποτελέσματα αυτά υποδεικνύουν ότι η αυξημένη έκφραση της KiSS1 πιθανόν να αποκτάται, προκειμένου να προληφθεί η περαιτέρω διήθηση του όγκου και ο σχηματισμός τοπικών και απομακρυσμένων μεταστάσεων. Φαίνεται ότι τα κακοήθη κύτταρα στον καρκίνο του θυρεοειδούς εκφράζουν αυξημένα επίπεδα της KiSS1, καθώς ο όγκος διηθεί τον εξωθυρεοειδικό ιστό. Η μειωμένη έκφραση του KiSS1R φαίνεται να εξασθενεί τη σηματοδότηση του συστήματος KiSS1/ KiSS1R οδηγώντας σε εξέλιξη του όγκου. Τα θυρεοειδικά καρκινικά κύτταρα πιθανόν να αποκτούν ένα αποτελεσματικό σύστημα που αναστέλλει την ικανότητα για μετάσταση και η απώλεια αυτού του ρυθμιστικού μηχανισμού έχει συσχετισθεί με την εξέλιξη του καρκίνου.
Δυναμικές εξέλιξης και μετασχηματισμοί του περιαστικού χώρου της μητροπολιτικής περιοχής Αθηνών
Authors: Νικολαΐδου Σοφία
Published: August 2021

Το αντικείμενο της διατριβής έχει ως επίκεντρο την ανάλυση των δυναμικών εξέλιξης και των μετασχηματισμών του περιαστικού χώρου μητροπολιτικών περιοχών. Ειδικότερα εστίασε την κατανόηση της δυναμικής και της ιδιαιτερότητας του φαινομένου της περιαστικοποίησης στην περιοχή των Μεσογείων, μια χωρική ενότητα δεκατριών δήμων και κοινοτήτων στην Ανατολική Αττική. Βασικό σημείο έναρξης της παρούσας ερευνητικής προσπάθειας αποτέλεσε η αναζήτηση των σημαντικών κοινωνικό-οικονομικών παραμέτρων που συνέβαλαν και συνεχίζουν να επηρεάζουν τη δυναμική εξέλιξης της χωρικής δομής του περιαστικού χώρου. Η επιλογή της περιοχής μελέτης στηρίχθηκε στην παρατήρηση ότι η εξάπλωση αστικών χρήσεων στα Μεσόγεια, σε συνδυασμό με τη ραγδαία δημογραφική αύξηση της τελευταίας τριακονταετίας προκάλεσαν σημαντικές αλλαγές ως προς τη δομή, την οργάνωση των χρήσεων γης και τις οικονομικές και κοινωνικό-δημογραφικές συνιστώσες του χώρου. […]
Evaluation of digital X-ray detectors for medical imaging applications
Authors: Κωνσταντινίδης Αναστάσιος
Published: August 2021

Οι ψηφιακοί ανιχνευτές ακτίνων Χ είναι πλέον διαδεδομένοι σε αρκετές εξετάσεις με ακτίνες Χ. Άρχισαν να χρησιμοποιούνται στην κλινική ιατρική την τελευταία δεκαετία αλλά εξακολουθούν να υπάρχουν συνεχείς εξελίξεις στην τεχνολογία. Η τεχνολογία συμπληρωματικών ημιαγωγών μεταλλικού οξειδίου (complementary metal oxide semiconductor - CMOS) με αισθητήρα ενεργού εικονοστοιχείου (active pixel sensor - APS) είναι μια νέα ψηφιακή τεχνολογία που προσφέρει πλεονεκτήματα σε σύγκριση με μερικές από τις πιο καθιερωμένες τεχνολογίες (π.χ. α) συσκευές συζευγμένου φορτίου (charge-coupled devices - CCD), β) ανιχνευτές με τρανζίστορ λεπτών υμενίων (thin film transistor - TFT) και γ) CMOS με αισθητήρα παθητικού εικονοστοιχείου (passive pixel sensor - PPS)). Η συγκεκριμένη διδακτορική διατριβή εξετάζει την απόδοση των ψηφιακών ανιχνευτών νέας τεχνολογίας και επιχειρεί να προσδιορίσει το ρόλο τους σε μελλοντικές εφαρμογές ιατρικής απεικόνισης.Πιο συγκεκριμένα, παρουσιάζονται αξιολογήσεις (με χρήση ορατών φωτονίων και ακτίνων Χ) απόδοσης δύο νέων ανιχνευτών CMOS APS, ονομαστικά Large Area Sensor (LAS) και Dexela CMOS x-ray detector. Η αξιολόγηση έγινε χρησιμοποιώντας τις παρακάτω τεχνικές: α) καμπύλη μεταφοράς φωτονίων (photon transfer curve - PTC), β) συνάρτηση μεταφοράς διαμόρφωσης (modulation transfer function - MTF), γ) κανονικοποιημένο φάσμα ισχύος θορύβου (normalized noise power spectrum - NNPS) και δ) ανιχνευτική κβαντική αποδοτικότητα (detective quantum efficiency - DQE). Έγιναν κάποιες τροποποιήσεις ώστε να επεκταθούν οι υπάρχουσες τεχνικές με σκοπό την εξάλειψη τεχνικών περιορισμών. Η απόδοση των δύο νέων ψηφιακών ανιχνευτών συγκρίθηκε με τρία εμπορικά συστήματα ψηφιακών ανιχνευτών (α) Remote HR RadEye (CMOS APS), β) Hamamatsu C9732DK (CMOS PPS) και γ) Anrad SMAM (a-Se TFT)) σε τρία φάσματα ακτίνων Χ (28 kV για μαστογραφία και 52 kV και 74 kV για γενική ακτινοδιαγνωστική) με βάση τα πρότυπα της Διεθνούς Ηλεκτροτεχνικής Επιτροπής (International Electrotechnical Commission - ΙEC). Αμφότεροι οι νέοι ψηφιακοί ανιχνευτές παρουσιάζουν υψηλή απόδοση. Επίσης αξιολογήθηκε το φαινόμενο της ενδογενούς μη-γραμμικής μεταφοράς σήματος και θορύβου των ανιχνευτών CMOS APS.Τέλος, οι πειραματικά μετρημένες παράμετροι απόδοσης των ψηφιακών ανιχνευτών χρησιμοποιήθηκαν για να προσομοιώσουν εικόνες σε συνθήκες μαστογραφίας με σκοπό να διαπιστωθούν πιθανές εφαρμογές ιατρικής απεικόνισης για τους δύο νέους ψηφιακοί ανιχνευτές. Δύο ψηφιακά ομοιώματα (το ένα αντιπροσωπεύει ένα τρισδιάστατο μοντέλο μαστού και το άλλο το εργαλείο δοκιμής CDMAM) χρησιμοποιήθηκαν για να προσομοιώσουν διάφορες μαστογραφικές συνθήκες. Τα αποτελέσματα δείχνουν ότι αμφότεροι οι νέοι ανιχνευτές CMOS APS προσφέρουν υψηλή ποιότητα εικόνας σε σύγκριση με τα εμπορικά συστήματα ανιχνευτών.
Ο ρόλος του E2F1 στο λέμφωμα Hodgkin
Authors: Γεωργιάδη Ελένη
Published: August 2021

Το λέμφωμα Hodgkin (ΛΗ) περιγράφτηκε για πρώτη φορά από τον Sir Thomas Hodgkin το 1832, από τον οποίο πήρε και το όνομά του. θεωρείται σήμερα, στην πλειοψηφία των περιπτώσεων, λέμφωμα Β-κυτταρικής αρχής χωρίς να αποκλείονται περιπτώσεις Τ-κυτταρικής προελεύσεως. Βασικό διαγνωστικό χαρακτηριστικό της νόσου είναι η παρουσία των κυττάρων Reed-Sternberg, που αποτελούν τα τυπικά νεοπλασματικά κύτταρα του λεμφώματος, καθώς και των μονοπύρηνων κυττάρων Hodgkin. Σημαντικό ρόλο για τη διάγνωση της νόσου έχει το περιβάλλον στο οποίο εμφανίζονται τα νεοπλασματικά κύτταρα, ένα υπόστρωμα φλεγμονώδους διήθησης μη νεοπλασματικής φύσης αποτελούμενο από ηωσινόφιλα, λεμφοκύτταρα, ιστιοκύτταρα και άλλα βοηθητικά κύτταρα. Φαίνεται πως το μικροπεριβάλλον αυτό αλληλεπιδρά με τα νεοπλασματικά κύτταρα και κατά κάποιο τρόπο εξασφαλίζει την επιβίωση τους.Ο παράγοντας E2F-1 αποτελεί τον πρώτο και πιο καλά μελετημένο παράγοντα της οικογένειας των E2F. Περιλαμβάνει στο μόριό του μία Ν τελική θέση πρόσδεσης του DNA και μία C τελική θέση για την πρόσδεση των πρωτεϊνών “ pocket. Ο E2F1 συνδέεται εκλεκτικά με την πρωτείνη του ρετινοβλαστώματος (pRb). Η σύνδεση αυτή αποτελεί την πρώτη και πιο σημαντική αλληλεπίδραση μεταξύ παραγόντων E2F και “pocket” πρωτεϊνών Ο παράγοντας E2F-1 εμφανίζεται στη φάση G1-S της μεσόφαση. Μόρια όπως οι πρωτεΐνες ATM/ATR και chk2 φωσφορυλιώνουν απευθείας το E2F1 στις θέσεις Ser 31 και Ser 364 αντίστοιχα κατά τη διαδικασία αποκατάστασης βλαβών του DNA, συμμετέχοντας με τον τρόπο αυτό ο E2F1 στο μονοπάτι της απάντησης σε βλάβη του DNA (DNA damage response pathway, DDR).Ο ρόλος του είναι παράδοξος, καθώς έχει αποδειχθεί ότι μπορεί να ευοδώνει τον πολλαπλασιασμό, ή να προάγει την απόπτωση σε διαφορετικούς ιστούς, γεγονότα που αποτελούν από τη φύση τους αντίθετες διαδικασίες. Ο ρόλος του E2F1 στο ΛΗ δεν έχει μελετηθεί και άγνωστη παραμένει η επίδρασή του στην εξέλιξη και πορεία αυτής της νοσολογικής οντότητας.Στόχος της παρούσας διατριβής είναι η μελέτη της ανοσοϊστοχημικής έκφρασης του E2F-1 στο ΛH και η συσχέτισή του με τον πολλαπλασιασμό και την απόπτωση, με τις κλινικοεργαστηριακές παραμέτρους και την επιβίωση των ασθενών, καθώς και με την έκφραση άλλων μορίων όπως της p53 και της p21 που συμμετέχουν σε βασικά μονοπάτια των κινητικών παραμέτρων του όγκου.Η έκφραση του E2F-1 εμφάνισε διάμεση τιμή 80% και θετική συσχέτιση με την έκφραση της πρωτείνης p53 (p= 0.034). Ακολουθώντας μια διαστρωμάτωση των περιπτώσεων με βάση τη λειτουργική p53, στην ομάδα των ασθενών που δημιουργήθηκε προέκυψε μια στατιστικώς σημαντική αντίστροφη συσχέτιση μεταξύ της έκφρασης του E2F-1 και ενός δείκτη του πολλαπλασιασμού, της TopoIIa (p= 0.019). Καμιά στατιστικώς σημαντική συσχέτιση δεν προέκυψε μεταξύ της έκφρασης του E2F-1 και των κλινικοεργαστηριακών παραμέτρων ή την επιβίωση των ασθενών.Ο παράγοντας E2F-1 υπερεκφράζεται στο ΛΗ και η έκφρασή του σχετίζεται αντίστροφα με τον πολλαπλασιασμό. Φαίνεται ότι η λειτουργική p53 μπορεί να ρυθμίσει τη σχέση του E2F-1 με τις κινητικές παραμέτρους του όγκου.
Η εμφυλιακή γεωγραφία στο έπος De Bello Ciuili του Λουκανού
Authors: Τζώρτζης Εμμανουήλ
Published: August 2021

Στην διατριβή μου επιχειρώ μέσα από μία συστηματική και εκ του σύνεγγυς προσέγγιση του κειμένου και με βασικό εργαλείο αναφοράς τους μείζονες καταλόγους ονομάτων να αναλύσω την επική γεωγραφία του De Bello Ciuili και να συνεισφέρω στην καταγραφή μιας ποιητικής του λουκάνειου επικού χώρου. Η γεωγραφική συνιστώσα αποτελεί κρίσιμο δείκτη για την ευρύτερη σύλληψη του επικού σύμπαντος του Λουκανού και την τελική αποτίμηση της ποιητικής του φυσιογνωμίας. Καλούμενη να συμμορφωθεί με τον έντονα ιδιοσυγκρασιακό χαρακτήρα του έργου και τους αντι-επικούς αισθητικούς και ποιητολογικούς προσανατολισμούς του, δεν εκπληρώνει απλώς την αναφορική λειτουργία της ως στατικού, διακοσμητικού υπόβαθρου της αφηγηματικής δράσης, αλλά αντιθέτως αποκτά πρωταγωνιστικό ρόλο, γίνεται η ίδια φορέας δράσης και λειτουργεί ως αιτιακή δύναμη πάνω στα γεγονότα και την αφήγηση. Η λουκάνεια γεωγραφία είναι μία κλειστοφοβική γεωγραφία που εγκλείει μέσα της το εμφυλιακό ανοσιούργημα. Μέσα σε αυτό το ερμητικά κλειστό κύκλωμα εγγενείς παθογένειες του ρωμαϊκού χαρακτήρα υποδαυλίζονται από την καθολικότητα του πολέμου και ανατροφοδοτούνται συνεχώς σε μία διαδικασία ακατάπαυστης αναδημιουργίας της εμφυλιακής εντροπίας. Ακόμα κι όταν μετά το τέλος του κόσμου και της ιστορίας δημιουργούνται οι προϋποθέσεις εκείνες για την επανεκκίνηση ενός νέου ιστορικού κύκλου, ενυπάρχουν ήδη σε αυτόν οι μνήμες και τα σπέρματα της ηθικής ενοχής του παρελθόντος, που θα τον καταδικάσουν εκ προοιμίου σε ανακύκληση του ίδιου τραγικού πεπρωμένου. Την ίδια στιγμή, το εμφυλιακό τοπίο του BC διαμορφώνεται σε ενιαίο συμβολικό χώρο που δεν αποτελεί απλώς φυσική προέκταση του δυστοπικού πολιτικού τοπίου του τυρβώδους τελευταίου προχριστιανικού αιώνα. Πάνω στο αποσαθρωμένο και κατακερματισμένο επικό τοπίο του Λουκανού εγγράφεται ανεξίτηλα η βία και το χάος των εμφυλίων, η κατάρρευση των θεσμών και των ηθικών αξιών, το πολιτικό και ιδεολογικό αδιέξοδο, η προσωπική και η συλλογική απώλεια. Ο γεωγραφικός χώρος καθίσταται έτσι μέρος του συνολικού ποιητικού μηνύματος, επέχοντας ακρογωνιαία θέση στην ποιητική του εμφυλιακού nefas.
The expedience of anxiety and pleasure
Authors: Φιλίππου Γιάννα
Published: August 2021

Βασισμένη στην παραδοχή ότι η λογοτεχνία και η ψυχαναλυτική θεωρία λειτουργούν ως συγκοινωνούντα δοχεία αφηγήσεων, η διατριβή αυτή αποτελείται από μία παράλληλη ανάγνωση παραμυθιών που βρίσκονται στις συλλογές των αδερφών Γκριμ και των θεωρητικών κειμένων της πρωτοπόρου ψυχαναλύτριας Μέλανι Κλάιν. Γεννημένη στη Βιέννη το 1882, Η Κλάιν ανατράφηκε σε ένα πολιτισμικό περιβάλλον όπου τα παραμύθια των αδελφών Γκριμ είχαν καθιερωθεί ως το θεμελιώδες ψυχαγωγικό και παιδαγωγικό αφήγημα κατά την παιδική ηλικία. Οι θεωρίες της διαμορφώθηκαν σταδιακά από τις αναλύσεις παιδιών, τα οποία είχαν ανατραφεί στο ίδιο πολιτισμικό πλαίσιο. Αυτή η ιστορική και πολιτισμική πραγματικότητα αντανακλάται εν μέρει σε ορισμένα από τα θεωρητικά της κείμενα καθώς και σε προσφάτως διαθέσιμες κλινικές της σημειώσεις. Και τα δύο αυτά είδη κειμένων διατρέχονται από εικόνες, σύμβολα και δομές, που απαντώνται συστηματικά στα παραμύθια των αδερφών Γκριμ. Υποστηρίζω ότι τα παραμύθια των αδερφών Γκριμ άσκησαν έμμεση αλλά ζωτική επίδραση στην ψυχαναλυτική θεωρία της Κλάιν. Την ίδια στιγμή, η παράλληλη μελέτη των δύο αυτών πεδίων αναδεικνύει τα κοινά στοιχεία στη δομή και το συμβολισμό τους με τέτοιον τρόπο, που μας επιτρέπει να κατανοήσουμε καλύτερα και από διαφορετική οπτική ορισμένους λόγους και τρόπους με τους οποίους τα παραμύθια των Γκριμ βρίσκουν απήχηση σε πολυάριθμά και διαφορετικά μεταξύ τους ακροατήρια. Θεμελιώδεις έννοιες της Κλαϊνικής θεωρίας, όπως η κεντρική σημασία του μητρικού στοιχείου στη διαμόρφωση της ατομικής ταυτότητας, το άγχος ως προϋπόθεση για τη συμβολοποίηση, η παρανοϊκή-σχιζοειδή και καταθλιπτική θέση, το εσωτερικό αντικείμενο, όλα βρίσκουν το δομικό ή συμβολικό ανάλογό τους σε στοιχεία των παραμυθιών των Γκριμ. Με αυτόν τον τρόπο καταδεικνύεται πώς στοιχεία των παραμυθιών απηχούν ψυχικές διεργασίες, κάνοντας τα αφηγήματα αυτά ιδιαίτερα επιδραστικά σε ευρύ κοινό. Η διασύνδεση αυτή μεταξύ των παραμυθιών και της ψυχαναλυτικής θεωρίας γίνεται εφικτή με τη βοήθεια της θεωρίας του Προπ σχετικά με τη μορφολογία των παραμυθιών, ένα έργο-σταθμός στη μελέτη της λαογραφίας, καθώς και με στοιχεία από το έργο του ψυχαναλυτικά προσανατολισμένου λαογράφου Alan Dundes. Το έργο του τελευταίου έχει βασιστεί στην αντίληψη ότι οποιαδήποτε συλλογή λαογραφικού υλικού, σε οποιαδήποτε μορφή, θα πρέπει να συνοδεύεται από προσπάθειες να προσδιορίζεται η θέση και η λειτουργία των στοιχείων αυτών εντός του πολιτισμικού πλαισίου τους, καθώς και από απόπειρες ερμηνείας της πιθανής χρήσης και σημασίας για το κοινό τους.
Η απαλλοτρίωση για την δημιουργία κοινόχρηστων χώρων σε ελληνικές πόλεις μεσαίου μεγέθους
Authors: Καλλιακούδας Τριαντάφυλλος
Published: August 2021

Στη παρούσα διδακτορική διατριβή διερευνώνται οι παράγοντες κοινωνικού, διοικητικού και οικονομικού χαρακτήρα, που επηρεάζουν τις διαδικασίες απαλλοτρίωσης κοινόχρηστων χώρων (ΚΧ), κατά την εφαρμογή του σχεδίου πόλης, στις ελληνικές πόλεις μεσαίου μεγέθους.Αιτία για την εκπόνηση της διατριβής αποτέλεσε η προσωπική επαγγελματική ενασχόληση, για πολλά χρόνια, με την απαλλοτρίωση ΚΧ στο Δήμο Λαρισαίων. Η εμφανέστατη δυσλειτουργία στο σύνολο της σχετικής διαδικασίας έδωσε την ευκαιρία για τη διεξοδική ανάλυση που ακολούθησε.Στα πλαίσια της έρευνας εξετάζεται το ισχύον νομικό καθεστώς και οι θεσμικές ενέργειες, οι οποίες εφαρμόζονται από τη τοπική αυτοδιοίκηση για την ολοκλήρωση των διαδικασιών απαλλοτρίωσης των ΚΧ. Παράλληλα, γίνονται αναφορές στη νομοθεσία που ισχύει στις Ευρωπαϊκές χώρες.Από έρευνες που διενεργήθηκαν σε επιλεγμένες ελληνικές πόλεις (Λάρισα, Βόλος, Πάτρα, Ηράκλειο), συγκεντρώθηκε πλούσιο υλικό που αφορά σε πολεοδομικά χαρακτηριστικά των πόλεων, καθώς και στις απόψεις των δημοτών για τους υλοποιημένους και τους προβλεπόμενους κοινόχρηστους χώρους και τις διαδικασίες εξασφάλισης των ΚΧ. Περαιτέρω εμβάθυνση έγινε για τη πόλη της Λάρισας, η οποία αποτέλεσε τη περίπτωση μελέτης. Εκεί διερευνήθηκαν, αναλύθηκαν και αξιολογήθηκαν οι διαδικασίες απαλλοτρίωσης των ΚΧ. Μετά την αξιοποίηση όλων των δεδομένων της έρευνας, μπορεί εύκολα να διαπιστωθεί ότι: 1)η απαλλοτρίωση είναι το μοναδικό χρησιμοποιούμενο εργαλείο εξασφάλισης ΚΧ 2)υπάρχουν πολλαπλά προβλήματα, που συντελούν στην μη ικανοποιητική λειτουργία των διαδικασιών απαλλοτρίωσης ΚΧ και3)διάφοροι παράγοντες παρεμβαίνουν καθοριστικά αλλοιώνοντας τον αρχικό προγραμματισμό και αποπροσανατολίζοντας την τελική υλοποίηση των σχεδίων πόληςΤέλος, επιχειρείται η υπόδειξη προτάσεων για την περαιτέρω διερεύνηση του θεσμικού πλαισίου, προκειμένου να αξιοποιηθεί η παραπάνω έρευνα.Λέξεις κλειδιά : ελληνικές πόλεις μεσαίου μεγέθους, εφαρμογή σχεδίου πόλης, κοινόχρηστοι χώροι, απαλλοτρίωση, κοινωνικοί - οικονομικοί – διοικητικοί παράγοντες.
Εφαρμοσμένη γεωπληροφορική στη διαχείριση γεωγραφικών πληροφοριών σε τοπική κλίμακα
Authors: Φάκα Αντιγόνη
Published: August 2021

Στην παρούσα διατριβή πραγματοποιείται καταγραφή και οργάνωση των γεωγραφικών δεδομένων που διαχειρίζονται οι δήμοι σε μια ενιαία βάση, με την αξιοποίηση των οποίων προτείνεται μια μεθοδολογία για την αποτίμηση της ποιότητας ζωής των περιοχών μόνιμης κατοικίας, με τη χρήση Συστημάτων Γεωγραφικών Πληροφοριών. Η βελτίωση της ποιότητας ζωής των ανθρώπων αποτελεί στόχο διάφορων πολιτικών δράσεων και προγραμμάτων και η αποτίμησή της έχει αποδειχθεί ότι αποτελεί ένα ισχυρό εργαλείο υποστήριξης της λήψης αποφάσεων που σχετίζονται με την ανάπτυξη τέτοιων μέτρων. Οι Οργανισμοί Τοπικής Αυτοδιοίκησης αποτελούν την πλέον αρμόδια διοικητική βαθμίδα για την βελτίωση της ποιότητας ζωής των κατοίκων μιας περιοχής. Ωστόσο, η έλλειψη οργάνωσης στα δεδομένα που διαχειρίζονται συμβάλλει πολλές φορές αρνητικά στην ανάπτυξη μέτρων για την επίλυση προβλημάτων που αφορούν τις τοπικές υποθέσεις. Η γεωγραφική φύση της πλειοψηφίας των δεδομένων αυτών, αναδεικνύει τα Συστήματα Γεωγραφικών Πληροφοριών σε ένα ιδιαίτερα χρήσιμο εργαλείο για τους δήμους, τα οποία παράλληλα μπορούν να υποστηρίξουν την χαρτογράφηση της ποιότητας ζωής που παρέχει ο χώρος, ως περιοχή μόνιμης κατοικίας. Μέσα από τη βιβλιογραφική επισκόπηση, γίνεται σαφές ότι η ποιότητα ζωής είναι μια ευρεία έννοια και περιλαμβάνει ένα σύνολο διαστάσεων που καλύπτουν μεγάλο φάσμα των χαρακτηριστικών των ανθρώπων και του περιβάλλοντος στο οποίο ζουν, ενώ σημαντικό παράγοντα για τη μελέτη της αποτελεί η χωρική κλίμακα αναφοράς. Η μεθοδολογία που προτείνεται για την αποτίμηση της ποιότητας ζωής, εφαρμόζεται σε διάφορα γεωγραφικά επίπεδα ανάλυσης, ενώ έμφαση δίνεται στο τοπικό επίπεδο και τον Δήμο Κατερίνης που αποτελεί την περιοχή μελέτης. Τα αποτελέσματα της έρευνας πεδίου που πραγματοποιήθηκε στην περιοχή συνέβαλαν όχι μόνο στην αξιολόγηση της μεθοδολογίας που προτάθηκε, αλλά ανέδειξαν και τις διαφοροποιήσεις στην αντίληψη μεταξύ των κατοίκων για την ποιότητα ζωής.
Αξιολόγηση κινήτρων, στάσεων και προθέσεων θεατών ελληνικού επαγγελματικού ποδοσφαίρου
Authors: Ζώρζου Αμαλία
Published: August 2021

Σκοπός της παρούσας μελέτης ήταν να αξιολογήσει την ψυχολογική καταναλωτική συμπεριφορά καθώς και τα κίνητρα των θεατών επαγγελματικού ποδοσφαίρου, με στόχο την αύξηση της κατανάλωσης του αθλητικού προϊόντος. Για τον λόγο αυτό σχηματίσθηκε μία σειρά τεσσάρων ερωτηματολογίων: των Στάσεων και Προθέσεων, των Kινήτρων σύμφωνα με τον Funk, των Kινήτρων σύμφωνα με τον Wann καθώς επίσης και καταγραφής δημογραφικών στοιχείων τα οποία μοιράστηκαν πριν από κάθε αγώνα. Το δείγμα αποτελούσαν 2500 ενήλικες, άντρες, γηπεδούχοι θεατές, σε αγώνα εντός έδρας των ομάδων τους, στη Super League την αγωνιστική περίοδο 2011-2012. Βάσει των δημογραφικών στοιχείων που συγκεντρώθηκαν στην έρευνα το προφίλ του Έλληνα Φιλάθλου είναι άντρας 20 – 29 ετών, ανύπαντρος, χωρίς παιδιά, υψηλού σχετικά μορφωτικού επιπέδου, ιδιωτικός υπάλληλος, με μέτριο εισόδημα, φίλαθλος του Ολυμπιακού, κάτοχος απλού εισιτηρίου, και με πολύ συχνές επισκέψεις στο στάδιο που αγωνίζεται η αγαπημένη του ομάδα. Επίσης, διενεργήθηκε διερευνητική παραγοντική ανάλυση για το ερωτηματολόγιο της Σχεδιασμένης Συμπεριφοράς που ανέδειξε τον παράγοντα «αυτοταυτότητα». Στη συνέχεια κάναμε παραγοντική ανάλυση για το ερωτηματολόγιο των κινήτρων SFMS που ανέδειξε τους παράγοντες «εύστρες» και «αυτοεκτίμηση», ενώ στο ερωτηματολόγιο των κινήτρων του SPEED αναδείχθηκαν οι παράγοντες «ικανοποίηση» και «απόλαυση» κατά την παρακολούθηση του αγώνα. Κατόπιν, έγινε επιβεβαιωτική παραγοντική ανάλυση σε όλους τους εξεταζόμενους παράγοντες, που έδειξε πολύ καλή προσαρμογή του μοντέλου. Ο κάθε παράγοντας ξεχωριστά, όπως και οι επιμέρους συνδυασμοί τους, έχουν σημαντική συνεισφορά στην πρόβλεψη των προθέσεων, ωστόσο ο συνδυασμός και των τριών δίνει το καλύτερο δυνατό αποτέλεσμα. Τέλος, το συμπέρασμα που βγαίνει είναι ότι τα τμήματα μάρκετινγκ των Ποδοσφαιρικών ανώνυμων εταιριών πρέπει να αναπτύξουν αποτελεσματικότερα προγράμματα μάρκετινγκ όσον αφορά τη δημιουργία και διαμόρφωση δράσεων για την προσέλκυση και διατήρηση των αθλητικών καταναλωτών.